Reglugerð heilbrigðiseftirlitsins um gæludýr á veitingastöðum hefur valdið mörgum dýravininum vonbrigðum . Mynd úr safni . AFP Anna Sigríður Einarsdóttir „ Við vorum svo vitlaus að við settum miða í gluggann þegar reglugerðin fór í gegn og sögðum : Hundar velkomnir ! Við þurftum hins vegar fljótt að taka þann miða niður , “ segir Arndís Björg Sigurgeirsdóttir , eigandi kaffihússins Iðu . Sömu sögu er að segja af kaffihúsinu Gráa kettinum , þar sem einnig var sett upp skilti í glugga og hundar boðnir velkomnir . Eitt af síðustu embættisverkum Bjartar Ólafsdóttur í embætti umhverfisráðherra var að leyfa dýrahald á kaffihúsum . Kaffihúsum í Reykjavík virðist hins vegar illmögulegt að uppfylla skilyrði heilbrigðiseftirlits borgarinnar fyrir að leyfa gæludýr að því er mbl.is hefur eftir eigendum og rekstraraðilum nokkurra veitingastaða sem höfðu áhuga á að leyfa dýr á sínum stöðum . Mbl.is sendi í vikunni fyrirspurn á heilbrigðiseftirlitið um hversu margir veitingastaðir og kaffihús hefðu tilkynnt að gæludýr væru leyfð þar . Í svörum heilbrigðiseftirlitsins segir að einn rekstraraðili hafi tilkynnti að hann hygðist heimila hunda inni á veitingastað . Sá hafi síðan dregið tilkynninguna til baka og vísaði til þess að geta ekki uppfyllt skilyrðin . Nokkrir hafi hins vegar leitað upplýsinga um reglugerðina , en þar segir m.a. að tryggja skuli að hundar og kettir séu einungis í veitingasölum veitingastaðar og ekki þar sem matvæli eru tilreidd , meðhöndluð eða geymd . Þá sé heilbrigðisnefnd heimilt að setja ítarlegri skilyrði í starfsleyfi staðanna . Heilbrigðiseftirlitið kveðst þá ekki hafa orðið var við mikinn áhuga hjá veitingahúsaeigendum á málinu . Enginn staður á Íslandi uppfyllir þessar kröfur Björn Hauksson , eigandi Kaffi Laugalækjar , tilkynnti heilbrigðiseftirlitinu þá fyrirætlan sína að leyfa hunda á kaffihúsinu . „ Ég held að vilji ráðuneytisins og útfærslan hjá embættismönnum fari bara ekki saman , “ segir hann . Eftir tilkynninguna hafi hann fljótt fengið símtal frá Heilbrigðiseftirliti Reykjavíkurborgar . „ Þar voru reglurnar útskýrðar og í rauninni var þetta ekki framkvæmanlegt . Sá sem ég ræddi við sagði að ekki megi bera fram mat og drykk í sama rými og gæludýrin eru í , “ bætir Björn við . Í reglugerð heilbrigðiseftirlitsins segir að tryggja skuli að hundar og kettir séu ekki á þeim rýmum veitingastaða þar sem matvæli eru tilreidd , meðhöndluð eða geymd . Mynd úr safni . mbl.is / Styrmir Kári „ Þessi maður sagði mér að það mætti ekki framreiða mat og drykk í sama rými og eins og hann útskýrði þetta fyrir mér þá mætti ekki heldur finna til kökur eða búa til kaffi og te í sama rými . Þá hugsaði ég með mér að það væri enginn staður á Íslandi sem uppfyllir þetta . “ Björn bendir á að flestir staðir á Íslandi séu með opinn bar og kökurnar frammi . „ Þannig að ég sagði honum þá bara að ég myndi draga mig í hlé með þetta núna og við erum því bara að bíða og sjá . Við myndum hins vegar vilja leyfa hunda og það var ætlunin hjá okkur . “ Forsvarsmenn Iðu töldu líka að þeim yrði auðvelt að leyfa hunda á kaffihúsinu án þess að þeir yllu öðrum gestum ónæði . „ Við ætluðum að breyta rýminu þannig að fólk með hunda gæti verið öðru megin og þeir sem væru minna fyrir dýr gætu setið hinum megin , “ segir Arndís . Það hafi þó ekki verið nóg , kaffið og meðlæti á borð við ristað brauð hefði eftir sem áður þurft að vera lagað í öðru rými sem dýrin kæmu ekki inn í . Í svörum frá heilbrigðiseftirlitinu segir að miðað við þá reglugerð sem eftirlitinu sé í dag gert að fylgja felist lausnin fyrir flest kaffihús því væntanlega í því að setja upp skilrúm . Mikil gleði meðal hundaeigenda um stund „ Við erum miklir dýravinir og vildum svo sannarlega geta leyft fólki að koma inn með hunda sína , “ segir Arndís . „ Það er hins vegar ekki mögulegt og við hlýðum því að sjálfsögðu . “ Ásmunur Helgason , eigandi Gráa kattarins , tekur í sama streng . „ Það var hins vegar mikil gleði meðal hundeigenda að geta dottið inn á kaffihús með hundinn sinn þann stutta tíma sem skiltið var uppi . “ Illframkvæmanlegt er orð sem kemur fyrir í samtölum við fleiri veitingastaðaeigendur sem urðu fyrir vonbrigðum með að geta ekki leyft gæludýr , en sem ekki vilja tjá sig opinberlega . „ Þeir bjuggu til reglugerð til að koma í veg fyrir þetta , “ segir einn . Annar nefnir að hafa fengið langan lista af hlutum sem þurfti að breyta . Slíkt geri veitingastaðaeigendum erfitt um vik með að láta drauminn rætast og því verði væntanlega einhver bið áfram eftir að ferfætlingarnir fái að koma með á kaffihús .